|  |
| --- |
| Republika Hrvatska  Županijski sud u Osijeku  Osijek, Europska avenija 7 |
|  | | |

Poslovni broj Gž-1427/2018-2

U I M E R E P U B L I K E H R V A T S K E

R J E Š E NJ E

Županijski sud u Osijeku u vijeću sastavljenom od suca Josipa Frajlića, predsjednika vijeća, te sutkinje izvjestiteljice i članice vijeća dr. sc. Sanje Zagrajski i sutkinje Dubravke Vučetić, članice vijeća, u pravnoj stvari potrošača M. V. iz O., …, OIB …, radi: stečaja potrošača, odlučujući o žalbi potrošača protiv rješenja Općinskog suda u Osijeku poslovni broj Sp-7/2016-26 od 19. listopada 2018., u sjednici vijeća održanoj 31. siječnja 2019.,

r i j e š i o j e

Žalba potrošača odbija se kao neosnovana i potvrđuje rješenje Općinskog suda u Osijeku poslovni broj Sp-7/2016-26 od 19. listopada 2018.

Obrazloženje

Rješenjem suda prvog stupnja određena je visina sredstava za primjerene životne potrebe odnosno primjereni životni standard potrošača prema iznosu koji je izuzet od ovrhe u slučaju kada se ovrha provodi na plaći ovršenika, 2/3 mjesečnih primanja, ali ne više od 3.973,30 kuna za 2018.

Ovo rješenje suda prvog stupnja pravovremeno podnesenom žalbom pobija potrošač ne navodeći zakonske žalbene razloge, te predlaže poništavanje rješenja. U žalbi navodi da sud nije uzeo u obzir da prima minimalnu plaću, da plaća uzdržavanje za dvoje djece, te da je povjerenik upoznat sa njegovom situacijom.

U odgovoru na žalbu stečajni povjerenik predlaže da se žalba potrošača prihvati i donese odluka kojom će se naložiti povjereniku isplata dijela sredstava stečajne mase koja čini razliku od ¾ plaće do 3.300,00 kn utvrđenih minimalnih životnih troškova, vodeći računa o predvidivim troškovima naknade za vođenje bankovnog računa, poštanskim troškovima i drugim stvarnim troškovima koji će nastati s osnova obveze stečajne mase. Predlaže da prije donošenja rješenja sud prvog stupnja provjeri ostvaruje li potrošač primanja s nekih drugih osnova npr. gradske naknade i slično.

Žalba nije osnovana.

Ispitujući rješenje suda prvog stupnja, postupak koji je prethodio, kao i žalbene navode potrošača, ovaj sud je utvrdio da nisu počinjene bitne povrede odredbi parničnog postupka iz čl. 354. st. 2. Zakona o parničnom postupku ("Narodne novine" broj 53/91., 91/92., 112/99., 88/01., 117/03., 88/05., 2/07., 84/08., 96/08., 123/08., 57/11., 148/11. – pročišćeni tekst, 25/13., 28/13. i 89/14., u daljnjem tekstu: ZPP), na koje pazi na temelju odredbe čl. 365. st. 2. ZPP-a.

Pobijanim rješenjem sud prvog stupnja odredio je visinu sredstava koja su potrebna za primjerene životne potrebe odnosno primjereni životni standard potrošača, sukladno odredbi čl. 63. Zakona o stečaju potrošača ("Narodne novine" broj 100/15. i 67/18., u daljnjem tekstu: ZSP) i objavi Državnog zavoda za statistiku o prosječnoj mjesečnoj isplaćenoj plaći za 2018. ("Narodne novine" broj 110/17.).

Odredbom čl. 63. ZSP-a propisano je da je pri unovčenju stečajne mase povjerenik dužan voditi računa o dostojanstvu potrošača i o tome da potrošaču mjesečno ostane dovoljno sredstava za primjerene životne potrebe / primjereni životni standard. Visinu sredstava iz st. 1. ovoga članka sud određuje prema iznosu koji je izuzet od ovrhe u slučaju kada se ovrha provodi na plaći ovršenika. Troškove stanovanja (najamnina, komunalne naknade,električna energija, plin, grijanje, voda, odvodnja i drugi troškovi stanovanja u skladu s posebnim propisima) potrošač samostalno namiruje iz sredstava iz st. 1. ovoga članka.

S obzirom na navedeno, sud prvog stupnja pravilno je utvrdio visinu sredstva potrebnih za primjerene životne potrebe odnosno primjereni životni standard potrošača, a žalbeni navodi potrošača nisu **od odlučnog značaja u postupku po pravnom lijeku (čl. 375. st. 1. ZPP-a) jer ne sadrže valjanu pravnu argumentaciju kojom bi se opravdano mogla dovesti u pitanje zakonitost odluke suda prvog stupnja.**

**Glede navoda povjerenika iz odgovora na žalbu, odredbom čl. 63. ZSP-a propisana je zaštita dostojanstva potrošača, a o čemu je sud prvog stupnja vodio računa donoseći pobijanu odluku. Prije isplate sredstva potrošaču iz stečajne mase, stečajni povjerenik zatražit će od potrošača relevantne podatke (platnu listu i dr.), a ukoliko bi se ukazalo da treba izmijeniti odluku suda o** visini sredstava koja su potrebna za primjerene životne potrebe odnosno primjereni životni standard potrošača, to će sudu prvog stupnja i predložiti.

Sijedom iznijetog, odlučeno je kao u izreci na temelju odredbe čl. 380. toč. 2. ZPP-a.

Osijek, 31. siječnja 2019.

Predsjednik vijeća

Josip Frajlić, v. r.